綠萼梅歌
作者：陳著
朝代：宋

paragraphs: 君不見宣和艮岳綠萼梅，百花魁中此爲魁。
絳霄燈火不終夕，剪爲荆薪燬爲灰。
又不見駐蹕錢塘開聚景，此梅又花天寵幸。
江神不才馬飛渡，踏碎禁地花無影。
兩地百五十年餘，花與國都相有無。
誰知造物不盡意，尚留人間一種癯。
山中佳人清似水，放開吟饕嚼花髓。
我未見花得見詩，見詩便與花相似。
且聞九月花已芳，奇觀到眼詩爲忙。
臘前年後是正候，忽爲秋光豈其常。
大庾嶺頭炎瘴地，年年早開不爲異。
四明相去數千里，不應早花亦如此。
吁嗟地氣如車輪，自南而北知幾春。
如今所見到草木，不獨飛鳥啼天津。
梅乎梅乎本清絕，花如白玉枝如鐵。
矯矯胡爲心亦隨，不念從前傲霜雪。
唐苑九月誇梨花，鶴林九月艷杜鵑。
我欲梅根一酹酒，謹勿與彼爭取非時妍。